FI Euroopan unionin virallinen lehti C 403/9

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2016/C 403/08)

Tämä julkaiseminen antaa oikeuden vastustaa muutoshakemusta asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”RHEINISCHES ZUCKERRÜBENKRAUT” / ”RHEINISCHER ZUCKERRÜBENSIRUP” / ”RHEINISCHES RÜBENKRAUT”

EU-nro: DE-PGI-0105-01288 – 1.12.2014

SAN ( ) SMM ( X )

1. Hakijaryhmä ja oikeutettu etu

Schutzgemeinschaft Rheinischer Zuckerrübensirup/Rheinisches Apfelkraut Wormersdorfer Straße 22–26 53340 Meckenheim DEUTSCHLAND

Oikeutettu etu:

Schutzgemeinschaft on sama kuin alkuperäinen hakija. Se on kyseisen tuotteen tuottajien ja jalostajien muodostama ryhmä.

2. Jäsenvaltio tai kolmas maa

Saksa

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☐ Alkuperätodisteet — ☐ Tuotantomenetelmä — ☒ Yhteys maantieteelliseen alkuperään — ☐ Merkinnät — ☐ Muu

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EY) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

b) Kuvaus:

Tuote-eritelmässä edellytetään seuraavia raudan, magnesiumin ja foolihapon vähimmäispitoisuuksia:

— Rauta: vähint. 10 mg / 100 g

— Magnesium: vähint. 70 mg / 100 g

— Foolihappo: vähint. 90 mikrogrammaa / 100 g

Raudan ja magnesiumin vähimmäispitoisuuksia on tarkoitus alentaa seuraavasti:

— Rauta: vähint. 4 mg / 100 g

— Magnesium: vähint. 60 mg / 100 g

Foolihapolle ei ole tarkoitus määritellä lainkaan vähimmäispitoisuutta.

Perustelu:

Tähänastiset tiedot perustuvat tietyn vuoden satoon kuuluvista sokerijuurikkaista ennen SMM:n rekisteröintiä tehtyihin mittauksiin. Kuten myöhemmät mittaukset ovat osoittaneet, edellä mainittujen ainesosien pitoisuuksien luonnollisen vaihtelun vuoksi ei voida taata, että nämä arvot pitävät aina paikkansa. Raudan, magnesiumin ja foolihapon määrä korjuukypsässä sokerijuurikkaassa ja samalla lopullisessa tuotteessa vaihtelee sen mukaan, kuinka sateinen tai kuiva vuosi on ollut, ja merkitystä on mahdollisesti myös lämpötilalla, aurinkoisten päivien määrällä ja muilla tekijöillä. Näiden luonnollisten vaihteluiden vuoksi on välttämätöntä alentaa raudan ja magnesiumin vähimmäispitoisuuksia.

Foolihaposta on lisäksi otettava huomioon, että se hajoaa luonnostaan. Koska Rheinisches Zuckerrübenkraut on hyvin pitkään säilyvä tuote, tuosta ominaisuudesta johtuu, että syötävässä valmisteessa on tietyn ajan kuluttua jäljellä vain hyvin vähän mitattavaa foolihappoa. Lisäksi tuottajayrityksen säiliöstä mitatulla foolihapon määrällä ei olisi kuluttajalle merkitystä, koska se ei enää myyntihetkellä pitäisi paikkaansa. Siksi tietyn foolihappopitoisuuden määrääminen ei ole kohtuullista.

f) Yhteys maantieteelliseen alkuperään:

Alakohdassa (2) ”Tuotteen erityisyys” on virkettä

”Lisäksi tuote sisältää kaliumia ja foolihappoa”.

muutettava seuraavasti:

”Lisäksi tuote sisältää kaliumia ja vaihtelevina, pitkittyvän varastoinnin aikana vähenevinä pitoisuuksina foolihappoa”.

Perustelu:

Katso perustelu kohtaan b) Tuotteen kuvaus

YHTENÄINEN ASIAKIRJA

”RHEINISCHES ZUCKERRÜBENKRAUT” / ”RHEINISCHER ZUCKERRÜBENSIRUP” / ”RHEINISCHES RÜBENKRAUT”

EU-nro: DE-PGI-0105-01288 – 1.12.2014

SAN ( ) SMM ( X )

1. Nimi (nimet)

”Rheinisches Zuckerrübenkraut” / ”Rheinischer Zuckerrübensirup” / ”Rheinisches Rübenkraut”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Luonnonmukaisen puhdas, tiivistetty vasta korjatun sokerijuurikkaan mehu ilman sen kasviskuituja ja ilman mitään jälkeenpäin lisättyjä aineita.

— Olomuoto: tummanruskea, erittäin viskoosinen siirappi

— Maku: makean maltainen

— Haju: makeahko-maltainen-karamellimainen

— Lopullinen sokeripitoisuus (kaikkien vaihteluväli ± 3 %) sakkaroosi: 33 % glukoosi: 17 % fruktoosi: 16 %

— Brix-arvo: vähintään 78 °Brix

— pH: 4,4–5,0

— Kosteuspitoisuus: enint. 22 prosenttia

— Rauta: vähint. 4 mg / 100 g

— Magnesium: vähint. 60 mg / 100 g

— Kalium: vähint. 50 mg / 100 g

— Zuckerrübenkraut valmistetaan täysin ilman lisäaineita. Tuote valmistetaan juurikkaiden korjuuaikana loppukesästä kevääseen. Perinteinen, voimassa olevan elintarvikelainsäädännön mukainen mutta mukautettu valmistusmenetelmä on seuraava: — Tavaran vastaanotto/laatu: Vasta korjattujen juurikkaiden toimittaminen. — Vastaanottotarkastus: Sokeripitoisuuden määrittäminen tarvittavien toimintaparametrien asettamiseksi (lämpötila, keittämisaika jne.) Epäpuhtauksien ja vihreiden osien silmämääräinen tarkastaminen. — Varastointi: lyhyt varastointiaika sekä viljelijän hallussa että työstöpaikassa, sadon määrittäminen toimituksen yhteydessä. — Käsittely ennen jatkokäsittelyä ja jalostusta: esipesu; naattien, mullan ja kivien poisto: jatkopesu juurikkaiden pesulaitteella. — Jalostus: Juurikkaat jalostetaan niiden maantieteellisellä alueella. Juurikkaat jatkokäsitellään kokonaisina tai pilkottuina. Mäskiä kuumennetaan tai keitetään varovasti useita tunteja. Tässä vaiheessa on annettava riittävästi lepoaikaa. Keittämisaika ja -lämpötila määräytyy yrityksen perinteiden mukaisesti. Sen jälkeen juurikasmassa puristetaan suurella paineella raa’an mehun erottamiseksi siitä. Erotetusta raakamehusta poistuvat suodatettaessa lähes kaikki kiinteät ainesosat ja se johdetaan kirkkaana mehuna höyrystämöön. Höyrystämössä kirkkaasta mehusta poistetaan alipaineella varovasti vesi. Lopputuotteen kuiva-ainepitoisuus on vähintään 78 °Brix. Ennen varastointia lopputuotteesta analysoidaan jalostuslaitoksessa pH-arvo, väri, sakkaroosi, fruktoosi, glukoosi ja kuiva-aine. Sen jälkeen lopputuote tarkastetaan säännöllisin väliajoin ulkopuolisessa laboratoriossa. Valmis Zuckerrübenkraut varastoidaan säiliöissä, joista sitä voidaan ottaa täyttöä varten.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Raaka-aineena käytettävien sokerijuurikkaiden on oltava 100-prosenttisesti peräisin rajatulta maantieteelliseltä alueelta.

Rübenkraut-tuotteen valmistuksessa käytetyt sokerijuurikkaat ovat perinteisesti peräisin vain alueen juurikkaanviljelijöiltä.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Koko tuotantoprosessi tapahtuu kyseisellä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkintöjä koskevat erityiset säännöt

—

4. Maantieteellisen alueen tarkka rajaus

Reininmaahan kuuluvat Nordrhein-Westfalenissa Kölnin hallintopiiri (ilman Oberbergischer Kreis -aluetta) ja Düsseldorfin hallintopiirissä piirit Kreis Mettmann, Stadt Düsseldorf, Rhein-Kreis Neuss, Stadt Mönchengladbach, Kreis Viersen, Stadt Krefeld, Kreis Kleve, Kreis Wesel ja Rheinland-Pfalzissa Landkreis Ahrweiler ja Landkreis Mayen-Koblenz.

5. Yhteys maantieteelliseen alkuperään

Maantieteellisen alueen erityisyys:

Vuosisatoja vanhan Kraut-siirapin keittoperinteen myötä sen valmistusmenetelmä ja maku ovat kehittyneet Reininmaalla täydellisiksi. Taito on siirtynyt edelleen sukupolvelta toiselle. Juurikkaiden viljely on ollut 1300- ja 1400-luvuilla erottamaton osa maatalouselinkeinoa, ja Reininmaalla juurikkaat ovat olleet 1400-luvulta alkaen osa ”pieniä kymmenyksiä”, joita talonpoikien oli maksettava lääninherroille. 1600-luvun alkupuolella 30-vuotinen sota aiheutti nälänhädän, jonka aikana juurikkaiden viljely osoittautui viljan viljelyä helpommaksi ja tuottoisammaksi. Muun muassa Reininmaalla, missä levottomuudet aiheuttivat vähemmän tuhoa, ihmisillä oli mahdollisuus paneutua makeahkon, valkoisen juurikkaan vaativaan viljelyyn.

Mistä alkaen tarkalleen Rübenkraut-siirappia on valmistettu Reininmaalla, ei ole enää tiedossa, mutta todennäköisesti sen valmistus on ollut yleistä 1700-luvulta lähtien. Rübenkraut-siirapin valmistuksen keskuspaikka on Niederrheinin alue. Preussin valtion alueella sijaitsevista 309 Rübenkraut-siirappia valmistavista yrityksistä ilmoitettiin vuonna 1860 pelkästään Kreis Grevenbroichissa olevan 63 puristamoa. Rübensirup valmistettiin alun perin rehujuurikkaista tai porkkanoista. 1800-luvulla Lanker Rübe -rehujuurikaslajikkeen käyttö yleistyi Niederrheinin alueella. Vuosisadan loppupuoliskolla valmistus sokerijuurikkaasta valtasi alaa. Kölnin kauppakamarin vuosikirjoista vuodelta 1870 käy ilmi, että Rübenkraut-siirappia tuotettiin vuodessa 6 000–10 000 sentneriä (noin 3 000–5 000 kiloa).

Lisäksi Rübenkraut sisältyy tärkeänä, perinteisenä ainesosana moniin tyypillisiin reininmaalaisiin resepteihin, kuten esimerkiksi Rheinischer Sauerbraten tai Aachener Printen. Pitkä perinne sokerijuurikassiirapin (Zuckerrübensirup) valmistusperinne Reininmaalla on näkynyt selvästi myös kielessä: Zuckerrübensirup on reininmaalaisille nimeltään ”Rübenkraut”, aikoinaan vielä ”Rüöwenkrut” tai ”Röbenkraut”. Tätä käsitettä käytetään edelleen ja se myös ymmärretään muuallakin kuin Reininmaalla. Ennen rehujuurikkaan tunnustamista sokerin lähteeksi sitä käytettiin vihanneksena (Kraut). Myös ”Apfelkraut”-omenasiirapin mallin mukaan vakiintui rehujuurikkaasta valmistetulle siirapille sittemmin nimi ”Rübenkraut”.

Teoksen Block, Rübensirup – Seine Herstellung, Beurteilung und Verwendung, Leipzig 1920, kuvasta 2 näkyy, että juurikassiirappitehtaat (mustatut ympyrät) olivat keskittyneet lähinnä Reininmaalle. Sokeritehtaat olivat jakautuneet koko Saksaan, mutta Reininmaalla niitä oli vain muutama. Siellä oli sen sijaan juurikasmehutehtaita enemmän kuin missään muualla. Myös nykyisin juurikasmehua valmistetaan Reininmaalla suuria määriä.

Tuotteen erityisyys:

Perinteinen, hellävarainen, valmistusalueelle pitkän perinteen myötä lujasti juurtunut valmistustapa takaa arvokkaiden mineraalien kuten magnesiumin ja raudan säilymisen lopullisessa tuotteessa. Lisäksi tuote sisältää kaliumia ja vaihtelevina, pitkittyvän varastoinnin aikana vähenevinä pitoisuuksina foolihappoa. Se valmistetaan täysin ilman lisäaineita.

Ainutlaatuinen, selvästi makean maltainen maku, joka syntyy makeahkon maltaisen karamellimaisen tuoksun tapaan hellävaraisen valmistusmenetelmän ansiosta, tekee tuotteesta paitsi leivälle sopivan levitteen, myös erinomaisen, maukkautta lisäävän ainesosan ruuanlaittoon ja leivontaan.

Tuote on ollut jo pitkään erittäin tunnettu ja hyvin arvostettu. Tästä suosiosta tuote nauttii Reininmaan lisäksi myös sen ulkopuolella. Tuotteen tunnettuus ja arvostus perustuvat sen pitkään historiaan maantieteellisen alkuperänsä alueella.

Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Tuotteen erinomainen maine perustuu sen maantieteelliseen alkuperään.

Rübenkraut on kehitetty Reininmaalla. Siitä lähtien sitä on valmistettu juuri siellä. Sen tuotantoon on aina käytetty reininmaalaista sokerijuurikasta. Raaka-aineen alkuperä valmistusalueella on myös merkittävä syy tuotteen nauttimaan suureen arvostukseen. Tuotteen autenttisuuteen kuuluu erottamattomana osana sen ainoan raaka-aineen eli sokerijuurikkaan paikallinen alkuperä.

Rübenkraut valmistetaan vielä nykyään lähes täsmälleen samalla tavoin kuin aiemmilla vuosisadoilla. Siihen jalostetaan aina vain määritellyltä alueelta peräisin olevia juurikkaita. Siihen perustui myös juurikasmehutehtaiden keskittyminen Reininmaalle. Reininmaalla on viljelty ennen ja viljellään edelleen suuria määriä sokerijuurikasta, josta tuotetaan suureksi osaksi sokeria, mutta huomattava osa siitä käytetään myös Rübenkraut-siirapin valmistukseen.

Rübenkraut-tuotteen valmistuksessa käytetyt sokerijuurikkaat ovat perinteisesti peräisin vain alueen juurikkaanviljelijöiltä. Sokerijuurikkaan viljely perustuu jalostajien ja viljelijöiden välisiin sopimuksiin, mikä mahdollistaa maataloustuotannon laajan konsultoinnin. Tuottajien ja jalostajien välinen yhteistyö on kehittynyt tiiviiksi, avoimeksi ja todennettavaksi. Taatun menekin ansiosta tämä antaa juurikkaanviljelijöille vankan perustan ja varmuuden suunnitella toimintaansa. Sokerijuurikkaiden laatua tutkitaan rutiininomaisesti niiden kemiallisten parametrien identtisen analyysin avulla.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://register.dpma.de/DPMAregister/geo/detail.pdfdownload/40829

(1) EUVL L 343, 14.12.2012, s. 1.